L'Ajuntament de Sagunt rep la nadadora María Vicente
10 d’agost 2023

![](/media/bwvcqkq1/img_9669-c.jpg?width=850&height=566.6666666666666)

L'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han rebut hui, 10 d'agost, la nadadora María Vicente pels seus èxits, ja que des de l'inici de la seua activitat competitiva els seus resultats la situen entre les millors nadadores de la seua edat en l’àmbit autonòmic.

Javier Timón s'ha dirigit a María Vicente per a felicitar-la: «**Felicitar-te per eixa excel·lència esportiva i pel treball. Crec que sobretot analitzant el que ha ocorregut esta última temporada en què, malgrat haver patit una lesió, has sigut capaç de continuar mantenint no sols eixe nivell d'excel·lència, sinó a més millorar-lo**». Així mateix, ha destacat la seua capacitat de superació i ha expressat que la nadadora passa a ser una de les referents en l'esport femení local: «**Agrair-te també que siga així, perquè coincidix d'alguna forma amb l'objectiu d'este Ajuntament de promocionar i visibilitzar l'esport femení**».

L'alcalde ha explicat que estan convençuts que «**no serà l'últim triomf**» de María Vicente i ha destacat que «**eixe suport familiar és imprescindible perquè cadascú puga arribar als seus màxims**». Així mateix, ha afirmat: «**La natació és un esport minoritari relativament. És cert que tot el món el coneix i coneix gent que el practica, però anar un pas més enllà i parlar de la professionalització, parlar de tècnica, parlar d'un altre àmbit, més com a esport d'elit que és el que correspon i el que li correspon a una ciutat com la nostra**».

María Vicente ha manifestat en esta recepció: «**Estic molt contenta de estar ací. Volia agrair a l'Ajuntament per haver-nos rebut**». A més, la nadadora ha explicat: «**També estic contenta per totes les marques que hem aconseguit els meus companys i jo, també volia agrair als meus entrenadors per estar tots els dies ací i als meus companys perquè sense ells això no hauria sigut possible**».

María Vicente Villamón es va incorporar en 2017 al Club de Natació Morvedre Sagunt (actual Club de Natación Acuático Morvedre Sagunto), al qual continua pertanyent. Va començar a participar ja eixa mateixa temporada 2017-2018 en competicions organitzades per la Federació de Natació de la Comunitat Valenciana així com en proves d'aigües obertes a l'estiu de 2018.

En la temporada 2020-2021 destaca per ser subcampiona autonòmica femenina 08 en les proves de 100 i 200 metres papallona, 400 metres lliures i bronze en 100 metres braça; classificada per a disputar el Campionat d'Espanya Infantil de Natació a Sabadell en la prova de 100 metres papallona i on aconseguix la posició 14 en categoria infantil femenina 08; i pel subcampionat autonòmic d'aigües obertes en categoria aleví.

En la temporada 2021-2022 va aconseguir erigir-se com a campiona autonòmica femenina 08 en la prova de 200 metres lliures i subcampiona en les proves de 100 i 200 metres papallona; classificada per a disputar el Campionat d'Espanya Infantil de Natació a Logronyo en les proves de 400 metres lliures i 200 metres estils, un campionat al qual arriba molt minvada a causa d'una lesió de muscle que li impedix entrenar i provoca que només participe en la prova de 200 estils, on aconseguix la posició 28 en categoria infantil femenina 08; i segona classificada en el trofeu de la FNCV a la nadadora més completa femenina 08.

En la temporada 2022-2023, malgrat haver començat la temporada encara minvada físicament per la lesió de muscle produïda al juliol de 2022 i no incorporar-se amb normalitat als entrenaments fins a gener de 2023, esta temporada ha obtingut els seus millors resultats esportius: campiona autonòmica femenina 08 en la prova de 400 metres lliures i en 50, 100 i 200 metres papallona i el campionat d'Espanya Infantil de Natació a Sabadell: bronze (3a classificada) en 50 metres papallona i 11a en 100 metres papallona.  
  
Durant la seua curta carrera en competicions de natació, també ha aconseguit podis i triomfs en diferents trofeus de natació i travessies en aigües obertes, entre altres.

![](/media/zifdqmqg/img_9665-c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-la-nadadora-maria-vicente/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-la-nadadora-maria-vicente/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-la-nadadora-maria-vicente/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-la-nadadora-maria-vicente/)